Bokke soos Errol mor oor Vrystaat-lot | Netwerk24
Deur Hendrik Cronjé 22 November 2020 00:44
Toyota Suid-Afrika het die week wye steun - onder meer van verskeie voormalige Springbokke - gekry vir sy standpunt dat dit regverdig sal wees as die vier voorste spanne ná vanjaar se Curriebekerreeks tot volgende jaar se Pro16-reeks deurdring.
"Dit is asof Toyota uit Dok (Danie Craven) se mond praat dat verdienste die belangrikste is," sê Errol Tobias.
Dié oud-Bok-losskakel stem saam met Toyota dat die vier voorste Curriebekerspanne in die Pro16 moet speel.
"Net so belangrik is dat daar tegemoetkomend opgetree moet word teenoor die spanne wat dit nie maak nie. Daar moet verseker word dat hulle nie vir Suid-Afrikaanse rugby verlore gaan nie."
Die oud-Bok-kaptein Theuns Stofberg sê SA Rugby se besluit om die Cheetahs op 'n syspoor te rangeer, was uiters kortsigtig en gaan Bok-rugby op die lange duur seermaak. "Die Vrystaat is saam met die WP waarskynlik die grootste voedingsbron van rugbyspelers in Suid-Afrika."
Frik du Preez, Suid-Afrika se Rugbyspeler van die Twintigste Eeu, sê hy verstaan nie op watter gronde die Cheetahs uit die Pro16 geskop is nie. "Dit is tog 'n oeroue beginsel dat die beste spanne deurdring na die volgende ronde van 'n toernooi. Waarom geld dit nie vir die Suid-Afrikaanse spanne se deelname aan die Pro16 nie?"